Beretning Seniorer(Fraktion 4) 2018

5 flittige seniorer deltog i planlægningen af årets arrangementer. De blev alle valgt på seniorgeneralforsamlingen november 2017.

Steffen Kjær Petersen var hovedarrangøren af 1. arrangement, som var et besøg på Krogerup Højskole, hvor daværende forstander Rikke Forchhammer begejstret fortalte om sig selv og Krogerup Højskole. Vi sang et par sange, fik en rundvisning og sluttede af med spisning sammen med eleverne. De der havde tid og lyst kunne besøge Louisiana bagefter.

19 deltagere(2 påhæng).

Karen Lottrup var hovedarrangør af 2. arrangement, som foregik i Hundested. Vi besøgte Knud Rasmussen Museet og fik først et interessant foredrag om Knud og hans tid og ekspeditioner. Vi så derefter huset indefra og kunne få svar på alt om huset og Knud Rasmussen. Vi gik langs kysten og ud på Skansen, før vi fik dejlig frokost med god øl på Halsnæs Bryghus. Derefter besøgte vi Glassmedjen og Egeværket på havnen. Vi fik et lille, meget varmt foredrag om glassmedjen og dens samarbejde med Egeværket, specielt vikingeskibene, som nu sælges til hele verden.

27 deltagere(4 påhæng).

3. arrangement skulle have været arrangeret af Helsingør, men det blev ikke til noget.

Nils Wulff planlagde en tur til Frederiksberg, hvor vi først besøgte Storm P. Museet på egen hånd. Derfra gik vi til Bakkehuset, hvor vi fik en fin omvisning med historiske fortællinger om Kamma og Knud Lyne Rahbek. Det er en skam, at det nye byggeri på Carlsberggrunden er for højt og ligger for tæt på museet. I haven ligger Orangeriet, hvor vi indtog en glimrende frokost med lokal øl.

Til sidst gik vi til Cisternerne i Søndermarken, hvor vi med udsigt til Frederiksberg Slot fik et foredrag om Cisternerne og Jeppe Hein der udstillede under jorden.

20 deltagere(2 påhæng).

I november deltog Steffen og Nils i et valgmøde i FAK. Der skulle vælges 4 repræsentanter til årsmødet for fraktion 4 i Danmarks Lærerforening. Jeg blev valgt og deltog i februar på årsmødet på Hotel Storebælt sammen med 54 andre fra hele landet. Der bliver nu arbejdet på en oplysningskampagne for kommende seniorer, samt et større samarbejde mellem kredsene i FAK på seniorområdet.

Vores sidste arrangement var Seniorgeneralforsamlingen hvor Annette Hansen Jacobsen gav os et fint indblik i, hvor svært det kan være at være lærer i dag. Vi fik julefrokost med livlig snak i Cafe Time Out i Fredensborghallen.

29 deltagere(kun for medlemmer)

Tak for 2018

Nu ser vi fremad til nye arrangementer i 2019.

Nils Wulff